Uwe Seeler

Kerjaya kelab

Seeler mengikuti langkah bapanya menjadi pemain untuk kelab Hamburger SV dan membuat kemunculan sulungnya pada tahun 1954 dalam perlawanan DFB-Pokal di usia bawah 18 tahun. Pada perlawanan tersebut, beliau menjaringkan empat gol menentang Holstein Kiel yang berkesudahan 8-2 berpihak kepada Hamburg. Pada tahun-tahun seterusnya, walaupun menerima tawaran daripada kelab-kelab Itali dan Sepanyol, beliau tetap setia kepada Hamburg. Selain bermain bola sepak, beliau bekerja sebagai penjual.
Seeler telah menjaringkan 137 gol dalam 239 perlawanan Bundesliga dan 21 gol dalam 29 perlawanan kejohanan Eropah. Beliau merupakan kapten pasukan untuk Hamburg bahkan pasukan Jerman Barat bertahun-tahun. Beliau membantu Hamburg merangkul kejuaraan liga pada tahun 1960 dan DFB-Pokal pada tahun 1963. Beliau turut merupakan penjaring terbanyak pada musim pertama Bundesliga diperkenalkan ketika musim 1963–64 dan dinobatkan sebagai Pemain Bola Sepak Terbaik Jerman pada tahun 1960, 1964 dan 1970. Ketika musim 1960-61, Seeler bersama-sama abangnya, Dieter membantu Hamburg mara ke peringkat separuh akhir Piala Eropah tetapi mereka terlepas ke perlawanan akhir apabila tewas kepada Barcelona dalam perlawanan play-off. Pada musim 1967-68, Seeler membantu Hamburg melangkah ke perlawanan akhir Piala Pemenang Eropah namun tewas kepada Milan. Walau bagaimanapun, beliau menamatkan kejohanan sebagai penjaring terbanyak kejohanan.
Pada tahun 1978, beliau bersama bekas rakan sepasukan, Franz-Josef Hönig beraksi untuk kelab Cork Cltic. Seeler menamatkan kerjayanya pada tahun 1972. Secara keseluruhannya, seluruh jaringan Seeler dalam saingan liga adalah 446 gol (HSV 444, Cork Celtic 2). Sebanyak 404 gol dijaringkan olehnya dalam saingan Oberliga dan Bundesliga menjadi sebuah rekod yang masih berdiri hingga ke hari ini. Oleh itu, beliau merupakan penjaring kedua terbanyak di liga Jerman di belakang Gerd Müller.

Kerjaya antarabangsa

Seeler mengambil bahagian dalam empat edisi Piala Dunia seperti Pelé iaitu pada 1958, 1962, 1966 dan 1970. Antara keempat-empat edisi itu, pasukan Jerman Barat melangkah ke perlawanan akhir pada edisi 1966 namun mereka tewas secara kontroversi kepada tuan rumah, England 4-2 selepas masa tambahan. Pada Piala Dunia 1958, pasukan Jerman menduduki tempat keempat manakala pada edisi seterusnya iaitu pada tahun 1970, mereka tewas pada saingan separuh akhir kepada Itali 4-3 selepas masa tambahan dan perlawanan ini dikenali secara meluas sebagai "Game of the Century".
Walaupun Seeler tidak pernah merangkul trofi Piala Dunia, beliau mencipta namanya dalam kejohanan berprestij tersebut. Beliau merupakan pemain pertama yang tampil dalam 20 perlawanan Piala Dunia, pemain pertama menjaringkan gol dalam empat edisi Piala Dunia (menewaskan Pelé dengan perbezaan hanya beberapa minit) dan pemain pertama menjaringkan sekurang-kurangnya dua gol dalam empat edisi Piala Dunia (setanding dengan pemain senegara, Miroslav Klose). Beliau berada di tempat ketiga dalam rekod penampilan terbanyak di Piala Dunia di belakang Paolo Maldini dan Lothar Matthäus. Secara bilangannya, beliau menjaringkan sembilan gol dalam kejohanan Piala Dunia yang disertainya. Tambahan lagi, beliau menjaringkan 43 gol dalam 72 penampilan antarabangsa di antara tahun 1954 dan 1970.

Kerjaya selepas bersara

Beliau menjadi presiden kelab lamanya, Hamburg selama dua tahun setengah bermula tahun 1995. Namun, beliau meletak jawatan atas skandal kewangan di mana beliau bertanggungjawab. Bagaimanapun, Seeler tidak terbabit dalam isu penyelewengan.